Duo (kauppakeskus)

Duo (alun perin Hervantakeskus) on Tampereen Hervannassa sijaitseva kauppakeskus. Sen alkuperäisen osan on suunnitellut arkkitehtipariskunta Raili ja Reima Pietilä, ja se valmistui syksyllä 1979. Liikekeskus on osa Pietilöiden suunnittelemaa Hervannan keskusakselia, joka on valtakunnallisesti merkittävä julkisten rakennusten kokonaisuus. Sillä haluttiin aikoinaan parantaa Hervannan betonilähiömäistä ilmettä. Kauppakeskukseen valmistui vuonna 2007 laajennusosa, joka on arkkitehtitoimisto Eero Lahti Oy:n suunnittelema. Se kaksinkertaisti liikekeskuksen tilat. Uudisosan avajaisia vietettiin huhtikuussa, ja vanhan osan remontti valmistui loppuvuodesta. Liikekeskus sai uuden nimen Duo, joka kertoo siitä, että rakennus koostuu kahdesta osasta eli uudesta ja vanhasta puolesta. Vuonna 2019 kiinteistösijoitusyhtiö Citycon myi omistuksensa kauppakeskuksesta kiinteistösijoitusyhtiö NREP:ille. Liikkeet ja palvelut Duossa toimii kolme isoa päivittäistavaramyymälää: Lidl, S-market ja K-Supermarket. Lisäksi siellä on Alko, Kotipizza ja Tokmanni. Sieltä löytyy myös Normal, Terveystalo, Veikkaus, aasialainen kauppa, Subway, kaksi apteekkia, Hervannan turkkilainen parturi, Hesburger, kuntosali Fitness24Seven, UFF, Zarillo, Synsam ja Raxin tilalle huhtikuun tai toukokuun aikana tuleva Caffitella-niminen kahvila. Pohjakerroksessa on maanalainen pysäköintihalli, josta saa tunnin ilmaisen pysäköinnin (pysäköinti maksullista kauppakeskuksen ulkopuolella). Vuokrattavaa liiketilaa on kauppakeskuksessa yhteensä 11 700 neliömetriä. Arkkitehtuuri Raili ja Reima Pietilän suunnittelemassa liikekeskuksen vanhassa osassa on piirteitä, jotka ovat ominaisia 1800- ja 1900-lukujen vaihteen arkkitehtuurille ja jugendtyylille. Rakennus on eräänlainen eurooppalaisen kauppahallin, rautatieaseman ja talvipuutarhan sekoitus. Suihkukaivorakennelma ja isot ikkunat ovat puolestaan elementtejä, jotka viittaavat suurten eurooppalaisten tavaratalojen aikakauteen. Julkisivuissa on samankaltaisuutta Tampereen kauppahallin ja Helsingin rautatieaseman kanssa. Insinöörinkadulla sijaitseva pääjulkisivu on symmetrinen, ja sitä on elävöitetty erilaisilla kaarilla ja vaihtelevilla muuraustekniikoilla. Liikekeskuksen toisessa kerroksessa toimii pieniä myymälöitä, joiden muotoilu tuo mieleen junanvaunut. Hervantaan kaavailtiin alusta alkaen raitiotietä, ja asema oli aikomus sijoittaa liikekeskuksen yhteyteen. Arkkitehti Eero Lahden suunnittelema laajennusosa (2007) on yhtä leveä ja korkea kuin vanha puoli. Kuvia Katso myös Hervannan toimintakeskus Lähteet Aiheesta muualla Kuvia tai muita tiedostoja aiheesta Kauppakeskus Duo Wikimedia Commonsissa Kauppakeskus Duon kotisivut